Document ID: 32009H1019

Reference:
29.12.2009
SL
Uradni list Evropske unije
L 348/71
PRIPOROČILO SVETA
z dne 22. decembra 2009
o cepljenju proti sezonski gripi
(Besedilo velja za EGP)
(2009/1019/EU)
SVET EVROPSKE UNIJE JE –
ob upoštevanju Pogodbe o delovanju Evropske unije, zlasti člena 168(6) Pogodbe,
ob upoštevanju predloga Evropske komisije,
ob upoštevanju naslednjega:
(1)
Sezonska gripa je nalezljiva virusna bolezen, ki se v zimskih mesecih v Evropi pojavi kot epidemija. Je ena od najpomembnejših in najpogostejših nalezljivih bolezni in je pomemben vir obolevnosti in umrljivosti v vseh državah članicah.
(2)
V nekaterih primerih lahko pride do zapletov, ki so širši kot vnetje dihal, ki izzveni samo, saj povzročijo težko pljučnico ali druge sekundarne zaplete, ki se včasih končajo s smrtjo. Navedeni zapleti se daleč najpogosteje pojavljajo pri starejših in ljudeh s kroničnimi zdravstvenimi težavami.
(3)
Razširjenost sezonske gripe se lahko s cepljenjem zmanjša, toda glede na to, da virus pogosto zamenja svojo antigensko sestavo, skupine strokovnjakov Svetovne zdravstvene organizacije redno posodabljajo sestavo cepiva.
(4)
Generalna skupščina Svetovne zdravstvene organizacije je leta 2003 sprejela resolucijo 56.19, v kateri je priporočila povečanje deleža cepljenja proti gripi vseh ljudi z visokim tveganjem, da bi se do leta 2006 dosegel vsaj 50-odstotni in do leta 2010 75-odstotni delež cepljenih v skupini starejšega prebivalstva.
(5)
Evropski parlament je 26. oktobra 2005 in 14. junija 2006 sprejel resoluciji z naslovoma „Strategija proti pandemiji gripe“ oziroma „Pripravljenost na pandemijo gripe in načrtovanje odzivanja v Evropski skupnosti“, v katerih poziva države članice, naj v skladu s priporočili Svetovne zdravstvene organizacije razširijo cepljenje proti gripi. Navedeni resoluciji sta nadalje pozivali države članice, naj povečajo delež cepljenja proti gripi v obdobju med pandemijami v skladu s priporočili Svetovne zdravstvene organizacije.
(6)
Zato bi bilo treba na ravni Evropske unije usklajeno ukrepati in tako s spodbujanjem cepljenja med ogroženimi skupinami in zdravstvenimi delavci blažiti posledice sezonske gripe. Namen tega priporočila je, da bi čim prej in po možnosti do zimske sezone 2014–2015 dosegli 75-odstotni delež cepljenih v skupini starejših, ki ga je priporočila Svetovna zdravstvena organizacija. Ciljnih 75 % bi bilo treba po možnosti razširiti na ogroženo skupino ljudi s kroničnimi težavami, ob upoštevanju smernic Evropskega centra za preprečevanje in obvladovanje bolezni.
(7)
Večji delež cepljenih med ogroženimi skupinami bi prispeval tudi k večjemu splošnemu deležu cepljenih, vključno z zdravstvenimi delavci.
(8)
Da bi lahko prišlo do sprememb, je treba s problemi v zvezi s sezonsko gripo z javnimi in strokovnimi akcijami ozaveščanja najprej seznaniti vse posameznike v zdravstvu in ogroženih skupinah, zdravstvene delavce, zdravnike, menedžerje zdravstvene nege in oblikovalce politik. Zdravstvene delavce bi bilo treba opozoriti na posebne nevarnosti, ki so jim izpostavljeni občutljivejši pacienti. Prav tako bi jih bilo treba opozoriti, da je njihova naloga, da svojim pacientom ustrezno svetujejo glede cepljenja.
(9)
Bistvenega pomena je zlasti na nacionalni ravni zbrati specifične in primerljive podatke o deležih porasta pri ogroženih skupinah, da bi lahko ustrezno ocenili razmere v vseh državah članicah. Takšni podatki do sedaj niso bili vedno na voljo. Komisija in države članice bodo na podlagi teh podatkov in z običajnim mednarodnim sodelovanjem na področju zdravja lahko izmenjale informacije in najboljšo prakso s tretjimi državami.
(10)
V Uredbi (ES) št. 851/2004 Evropskega parlamenta in Sveta z dne 21. aprila 2004 o ustanovitvi Evropskega centra za preprečevanje in obvladovanje bolezni (1) je bila Evropskemu centru za preprečevanje in obvladovanje bolezni zlasti zaupana naloga, da Komisiji in državam članicam zagotavlja tehnično in znanstveno znanje in izkušnje. Evropski center za preprečevanje in obvladovanje bolezni upravlja tudi namensko mrežo, ustanovljeno za nadzor sezonske gripe v skladu z Odločbo Komisije 2000/96/ES z dne 22. decembra 1999 o nalezljivih boleznih, ki jih bo po Odločbi št. 2119/98/ES Evropskega parlamenta in Sveta postopoma zajela mreža Skupnosti (2). Evropski center za preprečevanje in obvladovanje bolezni bi moral zato pomagati državam članicam z znanstvenim svetovanjem glede cepljenja proti sezonski gripi.
(11)
Za cilj 75-odstotnega deleža cepljenih v skupini starejših pri cepljenju proti sezonski gripi, ki ga je priporočila Svetovna zdravstvena organizacija, je jasno, da ga bo laže doseči z usklajenim ukrepanjem na ravni Evropske unije –
SPREJEL NASLEDNJE PRIPOROČILO:
1.
Države članice se vzpodbuja, naj sprejmejo in izvajajo kot je primerno nacionalne, regionalne ali lokalne akcijske načrte ali politike, katerih namen je povečanje deleža cepljenja proti sezonski gripi, da bi čim prej in po možnosti do zimske sezone 2014–2015 dosegli 75-odstotni delež cepljenih v „skupini starejših“ in po možnosti pri drugih ogroženih skupinah iz točke 2(a), če ta cilj ni že dosežen. Države članice naj poleg tega poskušajo povečati delež cepljenih med zdravstvenimi delavci.
Akcijski načrti ali politike bi moral upoštevati vse pomanjkljivosti, ugotovljene na nacionalni ravni, in organizirati dejavnosti iz točk 2(b) in (c).
2.
V okviru akcijskih načrtov ali politik iz točke 1 naj države članice:
(a)
upoštevajo opredelitev pojmov „skupine starejših“ in „ogrožene skupine“ iz smernic Evropskega centra za preprečevanje in obvladovanje bolezni;
(b)
merijo porast cepljenja pri vseh ogroženih skupinah in analizirajo, zakaj se ljudje ne želijo cepiti;
(c)
spodbujajo izobraževanje, usposabljanje in izmenjavo informacij o sezonski gripi in cepljenju z organizacijo:
(i)
informativnih akcij za zdravstvene delavce;
(ii)
informativnih akcij o tveganjih, povezanih z gripo in preprečevanju gripe za posameznike iz ogroženih skupin in njihove družine;
(iii)
učinkovitih ukrepov obveščanja, s tem pa za odpravo ovir za cepljenje.
3.
Države članice naj Komisiji prostovoljno poročajo o izvajanju tega priporočila, zlasti o doseženem deležu cepljenih iz ogroženih skupin.
4.
Komisija naj na podlagi razpoložljivih podatkov držav članic Svetu redno poroča o izvajanju tega priporočila.
5.
Komisija naj z okvirnimi programi za raziskave še naprej podpira raziskave o gripi.
V Bruslju, 22. decembra 2009
Za Svet
Predsednik
A. CARLGREN
(1)  UL L 142, 30.4.2004, str. 1.
(2)  UL L 28, 3.2.2000, str. 50.

Summary:
Cepljenje proti sezonski gripi
Cepljenje proti sezonski gripi
POVZETEK:
Priporočilo 2009/1019/EU o cepljenju proti gripi
KAJ JE NAMEN TEGA PRIPOROČILA?
              
Cilj tega priporočila je spodbuditi države Evropske unije (EU), da sprejmejo zdravstvene ukrepe za obvladovanje sezonske gripe.
KLJUČNE TOČKE
Izzivi
Gripa je nalezljiva okužba dihal virusnega izvora, ki se pojavi kot epidemija v zimskih mesecih. Povzroči lahko resne zaplete, celo smrt.
V primeru blage sezonske gripe je število smrtnih primerov v povprečju osem na 100 000 prebivalcev. Ta številka lahko v letih s težjo epidemijo naraste do 44.
V primeru epidemije gripe lahko bolnišnice in zdravstvene storitve postanejo preobremenjene. To povzroči povečanje neposrednih stroškov (zaradi uporabe medicinskih in nemedicinskih sredstev) ter posrednih stroškov (zaradi izgube produktivnosti in odsotnosti z dela).
Učinkovitost in uspešnost cepiva
Sezonska gripa se lahko omeji s cepljenjem. Proti gripi se morajo cepiti „ogrožene“ skupine prebivalcev. Poleg tega se za zagotovitev učinkovitega deleža cepljenja ne smejo podcenjevati logistični vidiki, kot sta preskrba in upravljanje s cepivom.
Pomembno je ukrepati na ravni EU, da se prepreči pandemija novega seva virusa gripe, kar se je zgodilo v letih 1918, 1957 in 1968.
Nacionalni načrti in strategije
Priporočilo spodbuja države EU, da sprejmejo nacionalni načrt ali strategijo za delež cepljenja.
Cilj je zajeti 75 % ogroženih prebivalcev, po možnosti do zime 2014–2015. Ta skupina je bila opredeljena v smernicah, ki jih je objavil Evropski center za preprečevanje in obvladovanje bolezni (ECDC).
Države EU se spodbujajo k prostovoljni predložitvi poročil Evropski komisiji o izvajanju tega priporočila ter zlasti o deležu cepljenja pri ogroženih skupinah.
Izvajati bi bilo treba informacijske kampanje, namenjene zdravstvenim delavcem in ljudem iz ogroženih skupin ter njihovim družinam.
Komisija je pozvana, naj redno poroča Svetu o izvajanju tega priporočila na podlagi informacij, ki jih prejme iz držav EU.
Ocena
Evropski center za preprečevanje in obvladovanje bolezni v poročilu, ki ga je objavil leta 2015, predlaga, naj države EU ponovno preučijo svoj pristop, da bi zbrale izčrpnejše in bolj točne informacije o deležu cepljenja proti sezonski gripi pri ciljnih skupinah prebivalstva.
Tiste države EU, ki ne nadzorujejo deleža cepljenja v skupinah starejšega prebivalstva, so pozvane, naj uvedejo sisteme takšnega nadzora, da bi organizacije javnega zdravja lahko spremljale svoj napredek ter prepoznale ovire pri doseganju nacionalnih ciljev in ciljev EU.
Poročilo ugotavlja, da je informacije o deležu cepljenja pri skupinah, kot so zdravstveni delavci in nosečnice, lahko zagotovilo več držav, vsebuje pa tudi priporočila glede napredka pri doseganju večjih deležev cepljenja in boljšega nadzora.
Komisija je leta 2015 organizirala razpravo na visoki ravni o tej temi, pri čemer je poudarila čedalje večji pomen preprečevanja bolezni pri porabi za zdravstveno varstvo.
OZADJE
              
Več informacij je na voljo na strani:
„Cepljenje“ na spletnem mestu Evropske komisije.
GLAVNI DOKUMENT
            
Priporočilo Sveta 2009/1019/EU z dne 22. decembra 2009 o cepljenju proti sezonski gripi (UL L 348, 29.12.2009, str. 71–72).
Zadnja posodobitev 30.01.2017